Consiliul de Administrație (CA) al TVR a aprobat înscrierea României la cea de-a 63-a ediție a Eurovision Song Contest, sub rezerva aprobării bugetului pentru 2018, informează un comunicat al televiziunii publice transmis AGERPRES. Președintele director-general al TVR, Irina Radu, a vorbit despre importanța concursului cântecului european, afirmând că participarea României este un proiect special pentru televiziunea națională. „Eurovision este unul dintre evenimentele premium în care TVR este implicată, motiv pentru care vom începe mai devreme pregătirile pentru participarea României la ediția 2018 a concursului. Vom avea la dispoziție mai mult timp să organizăm Selecția Națională, să pregătim show-ul reprezentanților României pentru faza internațională și să atragem cât mai mulți sponsori și parteneri în proiect, din București și din toată țara”, a spus aceasta. Ea a făcut referire, în acest sens, la venituri suplimentare pe care televiziunea ar trebui să le atragă. „Doar având garanția unor venituri proprii suplimentare vom putea să le trecem în bugetul de venituri și cheltuieli pentru 2018”, a declarat Irina Radu. Competiția Eurovision 2017, ce a avut loc la Kiev, a fost câștigată de reprezentantul Portugaliei, Salvador Sobral, cu piesa „Amar Pelos Dois”. Astfel, anul viitor, competiția muzicală va avea loc în Portugalia, organizatorii urmând să stabilească orașul în care se va desfășura evenimentul. Reprezentanții României la Eurovision 2017 — Ilinca și Alex Florea — au obținut poziția a șaptea.